Adam Ant-gitarist Tom Edwards (41) døde brått to dager ut i turnéen
Ifølge Billboard.com døde Edwards av det som mistenkes å være en hjertefeil, på sykehuset i Cherry Hill i New Jersey. Nyheten ble kjent gjennom en melding på Adam Ants Facebook-side. – Tom var på turné med bandet i Nord-Amerika som startet for to dager siden i Washington DC. Han ble funnet bevisstløs, og ble hastet til sykehuset hvor han døde sent i går. En obduksjon er ventet, og ingen flere detaljer er foreløpig kjent, står det i meldingen. Edwards var Adam Ants gitarist, men også bandets musikalske leder. To konserter, i Philadelphia og New York er utsatt som følge av den brå bortgangen. Edwards var bare 41 år, men har en lang erfaring som musiker for artister som Edwyn Collins , Fields of the Nephilim, Andrea Corrs og Roddy Frame. På vegne av Adam og bandet takker vi for all støtte og varme tanker i denne tunge tiden, Tom delte sitt musikalske talnter med verden, og hans ånd vil leve videre, står det på bandets Facebook-side. Adam Ant hadde sin storhetstid tidlig på 80-tallet som Adam and the Ants, men har holdt det gående hele veien og har hatt et stort publikum i Storbritannia og USA.
Tom Edwards ble 41 år gammel, og døde bare to dager ut i en utsolgt USA-turné. utsolgt USA-turné.